CELEX: 52019PC0046
Language: sl
Date: 2019-03-01
Title: Predlog SKLEP SVETA o stališču, ki se v imenu Evropske unije zavzame v Odboru za javna naročila glede pristopa Združenega kraljestva Velika Britanija in Severna Irska k Sporazumu o javnih naročilih v okviru njegovega izstopa iz Evropske unije

EVROPSKA KOMISIJA
            Bruselj, 1.3.2019
            COM(2019) 46 final/2
            2019/0020(NLE)
            This document replaces COM(2019) 46 final of 28.1.2019.Change of the sensitivity level, deletion of the marking "LIMITED".
            Predlog
            SKLEP SVETA
            o stališču, ki se v imenu Evropske unije zavzame v Odboru za javna naročila glede pristopa Združenega kraljestva Velika Britanija in Severna Irska k Sporazumu o javnih naročilih v okviru njegovega izstopa iz Evropske unije
            
               
         
         
            
               OBRAZLOŽITVENI MEMORANDUM
            
            
               1. Predmet urejanja predloga
            
            
               Ta predlog se nanaša na sklep o določitvi stališča, ki se v imenu Unije zavzame v Odboru za javna naročila (v nadaljnjem besedilu: Odbor GPA ali Odbor) v zvezi s predvidenim sprejetjem sklepa o pristopu Združenega kraljestva Velika Britanija in Severna Irska (v nadaljnjem besedilu: Združeno kraljestvo) k Sporazumu o javnih naročilih v okviru njegovega izstopa iz Evropske unije.
            
            
               2. Ozadje predloga
            
            
               2.1Sporazum o javnih naročilih in izstop Združenega kraljestva iz Evropske unije
            
            
               Sporazum o javnih naročilih (v nadaljnjem besedilu: Sporazum
                  1
               ) je večstranski sporazum v okviru Svetovne trgovinske organizacije (STO), katerega namen je med pogodbenicami vzajemno odpreti trge javnih naročil. Revidirani sporazum je začel veljati 6. aprila 2014. 
            
            
               Evropska unija je pogodbenica Sporazuma, ker njegov predmet urejanja spada v področje uporabe skupne trgovinske politike, za katero ima Unija izključno pristojnost. Sporazum v skladu s pravom Unije zajema države članice. 
            
            
               Združeno kraljestvo je 29. marca 2017 v skladu s členom 50 Pogodbe o Evropski uniji uradno obvestilo Evropski svet o nameri, da izstopi iz Unije. Zato bo Združeno kraljestvo postalo tretja država, pravo Unije pa se od 30. marca 2019 zanj ne bo več uporabljalo, razen če bo v sporazumu o izstopu med Unijo in Združenim kraljestvom določen drug datum ali če Evropski svet v dogovoru z Združenim kraljestvom soglasno določi drug datum. Unija in Združeno kraljestvo sta s pogajanji dosegla sporazum o izstopu na podlagi člena 50 Pogodbe o Evropski uniji. Sporazum o izstopu je Evropski svet potrdil 25. novembra 2018. V četrtem delu sporazuma o izstopu je določeno prehodno obdobje, v katerem se bo za Združeno kraljestvo in v njem uporabljalo pravo Unije (v nadaljnjem besedilu: prehodno obdobje). 
            
            
               Unija in Združeno kraljestvo sta se dogovorila o sporazumu o izstopu, ki ga je 25. novembra 2018 potrdil Evropski svet (člen 50), vendar je njegova ratifikacija v Združenem kraljestvu negotova.
            
            
               Od datuma, ko bo pravo Unije prenehalo veljati za Združeno kraljestvo in v njem, bo Sporazum samodejno prenehal veljati za Združeno kraljestvo. 
            
            
               V interesu Unije je zagotoviti, da za Združeno kraljestvo še naprej veljajo pravice in obveznosti iz Sporazuma od datuma, ko pravo Unije za Združeno kraljestvo in v njem ne bo več veljalo. Do izstopa iz Unije je Združeno kraljestvo še vedno država članica, ki ima vse pravice in obveznosti, ki izhajajo iz pogodb, vključno s spoštovanjem načela lojalnega sodelovanja. Evropski svet je v smernicah z dne 29. aprila 2017 priznal, da je treba v mednarodnem okviru upoštevati posebnosti Združenega kraljestva kot države članice v izstopu, če bo, dokler je še članica, spoštovalo svoje obveznosti in ostalo lojalno interesom Unije.
            
            
               Združeno kraljestvo je izrazilo željo, da po izstopu iz Unije pristopi k Sporazumu. 
            
            
               Združeno kraljestvo in Evropska unija sta s skupnim dopisom z dne 11. oktobra 2017 obvestila članice STO, da nameravata „sodelovati pri doseganju cilja Združenega kraljestva, da po izstopu iz EU zanj še naprej veljajo pravice in obveznosti, ki jih ima trenutno v okviru Sporazuma o javnih naročilih kot država članica EU na podlagi obveznosti, ki so trenutno vključene na seznam obveznosti EU“
                  2
               . 
            
            
               Evropska unija je 1. junija 2018 generalnemu direktorju STO poslala dopis Združenega kraljestva, v katerem je to sporočilo svoj interes za pristop k Sporazumu, in priložila ustrezno dokumentacijo, vključno z njegovo začetno ponudbo za dostop do trga in njegovimi odgovori na „kontrolni seznam vprašanj“
                  3
               . 
            
            
               Vloga Združenega kraljestva je bila skupaj z njegovo začetno ponudbo in odgovori na kontrolni seznam vprašanj pogodbenicam Sporazuma razposlana 5. junija 2018
                  4
               . 
            
            
               Po posvetovanjih s pogodbenicami Sporazuma je Združeno kraljestvo nato 1. oktobra 2018 Odboru za javna naročila predložilo končno ponudbo. Končna ponudba je bila pogodbenicam Sporazuma poslana 2. oktobra 2018
                  5
               . Povzetek končne ponudbe Združenega kraljestva in ocena Komisije sta navedena v nadaljevanju.
            
            
               Sklep Sveta bi moral Komisiji omogočiti, da v imenu Unije odobri pristop Združenega kraljestva k Sporazumu pod pogoji iz predvidenega sklepa Odbora GPA. 
            
            
               2.2Odbor za javna naročila
            
            
               Odbor GPA je bil ustanovljen za upravljanje izvajanja Sporazuma. Sestavljajo ga predstavniki vsake od pogodbenic ter člani STO in medvladnih organizacij s statusom opazovalk.
            
         
         
            
               Unija je tako kot vse druge pogodbenice Sporazuma članica Odbora GPA, v katerem jo zastopa Komisija. Sklepi Odbora GPA se sprejemajo soglasno.
            
            
               2.3Predvideni sklep Odbora za javna naročila
            
            
               Na zasedanju Odbora GPA 17. oktobra 2018 je Evropska komisija v imenu Unije izrazila načelno strinjanje s pristopom Združenega kraljestva k Sporazumu. 
            
            
               Unija je načeloma dala soglasje, če se pogoji pristopa Združenega kraljestva k Sporazumu ne bodo spremenili v škodo Unije ali če položaj drugih pogodbenic Sporazuma ne bo negativno vplival na interese Unije.  
            
            
               Poleg tega je bil ta sporazum načeloma sprejet brez poseganja v pogajanja med Unijo in Združenim kraljestvom o sporazumu o izstopu, ki bi lahko vključeval prehodno obdobje, v katerem bi Združeno kraljestvo ostalo zavezano obveznostim Unije na podlagi Sporazuma, pristop Združenega kraljestva pa bi začel veljati ob koncu prehodnega obdobja. 
            
            
               Na sestanku Odbora GPA 28. novembra 2018 so vse pogodbenice izrazile načelno strinjanje s pristopom Združenega kraljestva k Sporazumu, pri čemer se še niso dogovorile o natančnem besedilu sklepa, ki naj bi bil uradno sprejet pozneje.
            
            
               Odbor GPA sprejme sklep o pristopu Združenega kraljestva k Sporazumu in v njem navede pogoje za pristop. 
            
            
               V skladu s členom XXII(2) revidiranega sporazuma „lahko katera koli članica STO pristopi k Sporazumu pod pogoji, o katerih se dogovorijo zadevna članica in pogodbenice, pri čemer se ti pogoji navedejo v sklepu Odbora. Pristop se izvede z deponiranjem listine o pristopu, v kateri so navedeni tako dogovorjeni pogoji, pri generalnem direktorju STO. Ta sporazum začne za članico, ki pristopi k njemu, veljati trideseti dan po deponiranju listine o pristopu.“
                  6
               
            
            
               2.4 Pogoji, povezani s pristopom Združenega kraljestva k Sporazumu  
            
            
               Za pristop Združenega kraljestva k Sporazumu bi morali veljati pogoji, navedeni v predvidenem aktu Odbora GPA.  
            
            
               Če sporazuma o izstopu med Združenim kraljestvom in Unijo, ki bi določal prehodno obdobje, ne bo, bi moralo biti Združenemu kraljestvu dovoljeno, da deponira listino o pristopu, če to stori:
            
            
               (a)ne prej kot 30 dni pred datumom, ko Združeno kraljestvo preneha biti država članica Unije, in
            
            
               (b)v šestih mesecih po datumu sklepa Odbora GPA, razen če navedeni odbor podaljša obdobje za predložitev listine.
            
            
               Vendar pa se šteje, da listina Združenega kraljestva o pristopu ni bila deponirana pri generalnem direktorju STO v smislu člena XXIV(2) Sporazuma iz leta 1994 in člena XXII(2) revidiranega sporazuma, če v naslednjih 30 dneh Unija uradno obvesti Odbor GPA, da v skladu s pravom Unije Sporazum še vedno velja za Združeno kraljestvo. 
            
            
               V primeru sporazuma o izstopu med Unijo in Združenim kraljestvom, ki določa prehodno obdobje, bi Unija morala obvestiti druge pogodbenice Sporazuma, da naj se Združeno kraljestvo v prehodnem obdobju za namene Sporazuma obravnava kot država članica. Zato bi Sporazum za Združeno kraljestvo veljal do datuma izteka dogovorjenega prehodnega obdobja. 
            
            
               V tem primeru bi moralo Združeno kraljestvo predložiti posodobljen sklop odgovorov na kontrolni seznam vprašanj najpozneje tri mesece pred iztekom prehodnega obdobja. Odbor GPA bo takrat pregledal posodobljeni sklop odgovorov na kontrolni seznam vprašanj in razmislil o ustreznem sklepu.
            
            
            
               3.Stališče, ki se zavzame v imenu Unije
            
            
                3.1Končna ponudba Združenega kraljestva  
            
            
               V končni ponudbi Združenega kraljestva so ponovljeni pogoji trenutnega seznama obveznosti Unije v okviru Sporazuma, kolikor se ta uporablja za Združeno kraljestvo. Cilj Združenega kraljestva je zagotoviti, da ti pogoji po njegovem pristopu k Sporazumu ohranijo enako raven dostopa do trga tudi drugim pogodbenicam Sporazuma. Pri ponavljanju pogojev seznama Unije mora Združeno kraljestvo opraviti tehnične prilagoditve, da bo upoštevano, da se pravo Unije za Združeno kraljestvo in v njem ne bo več uporabljalo.
            
         
         
            
               Obveznosti glede dostopa do trga (pragovi, zajeti subjekti, blago, storitve, gradbene storitve in splošne opombe)
            
            
               Pragovi
            
            
               Pragovi Združenega kraljestva v prilogah 1, 2 in 3 ustrezajo pragovom, ki jih uporablja Unija za blago, storitve in gradbene storitve. 
            
            
               Subjekti
            
            
               V Prilogi 1 („subjekti na centralni ravni države“) seznam subjektov iz Združenega kraljestva ostaja enak seznamu za Združeno kraljestvo v okviru seznama Unije, zato je pokritost enaka, kot je trenutno na seznamu Unije. 
            
            
               Za primere, kadar so naloge subjekta iz te priloge prenesene ali se prenašajo na drugega subjekta, ki je sam javni naročnik, Združeno kraljestvo, da bi tako zagotovilo, da to ne bi pomenilo izgube dostopa do trga, v sprotni opombi 1 dodatno pojasni, da se za subjekta naslednika šteje, da je vključen v to prilogo. Poleg tega je Združeno kraljestvo, kjer je bilo ustrezno, vključilo sklicevanje na nacionalno zakonodajo Združenega kraljestva in ne na pravo Unije.
            
            
               Za primerjavo Priloga 1 k seznamu Unije, ki zajema centralne državne subjekte, vsebuje štiri kategorije, ki v odstavkih 1 do 4 zagotavljajo različne ravni dostopa do javnih naročil. V končni ponudbi je Združeno kraljestvo Uniji omogočilo največjo možno pokritost, vključno z vsemi centralnimi državnimi subjekti Združenega kraljestva (odstavek 1).  
            
            
               V odstavku 2 končne ponudbe Združenega kraljestva so zajete vse pogodbenice, ki niso navedene v odstavku 1.  
            
            
               Priloga 1 vključuje štiri opombe. V končni ponudbi Združenega kraljestva so ponovljeni pridržki, ki jih ima Unija do nekaterih pogodbenic. 
            
            
               V Prilogi 2 („subjekti na podcentralni ravni države“) končna ponudba Združenega kraljestva zagotavlja pokritost podcentralnih državnih subjektov, kot je trenutno na ravni Unije v okviru Sporazuma. 
            
            
               Vendar pa so sklicevanja na regije NUTS Unije, kot so opredeljene v pravu Unije, nadomestile teritorialne enote Združenega kraljestva, navedene v opombi 3 Priloge 7 (glej v nadaljevanju v splošnih opombah).    
            
            
               V skladu z odstavkom 2 Priloge 2 Združeno kraljestvo glede pokritosti „oseb javnega prava“ še naprej uporablja pristop, ki temelji na opredelitvi, kot se trenutno uporablja v okviru seznama Unije. V končni ponudbi Združenega kraljestva so opredeljene osebe javnega prava za Anglijo, Wales, Škotsko in Severno Irsko s sklicevanjem na nacionalno zakonodajo Združenega kraljestva in ne na pravo Unije. Združeno kraljestvo v vsakem primeru določi okvirni seznam organov naročnikov, ki so osebe javnega prava, ki je še vedno enak seznamu za Združeno kraljestvo v skladu s seznamom Unije. Zato pokritost Združenega kraljestva ostaja enaka, kot je navedena na seznamu Unije.  
            
            
               Priloga 2 vključuje štiri opombe. V končni ponudbi Združenega kraljestva so ponovljeni pridržki, ki jih ima Evropska unija do nekaterih pogodbenic. Kar zadeva pridržek Združenega kraljestva do Japonske, Koreje in ZDA v zvezi z malimi ali srednjimi podjetji (MSP), je v opombi 2 potrebna tehnična prilagoditev. Opredelitev MSP bo takšna, kot je določeno na podlagi nacionalne zakonodaje Združenega kraljestva in ne na podlagi določb prava Unije. Zakonodaja Združenega kraljestva (Uredba 112 (4) uredb o javnih naročilih iz leta 2015) se sklicuje neposredno na Priporočilo Komisije z dne 6. maja 2003 o opredelitvi mikro, malih in srednjih podjetij.  
            
            
               Na seznamu Združenega kraljestva so ponovljeni pridržki, ki jih ima Unija do nekaterih pogodbenic.  
            
            
               V Prilogi 3 („drugi subjekti“) končna ponudba Združenega kraljestva zagotavlja pokritost v zvezi z naročniki, ki delujejo v sektorju javnih služb, in tudi ponavlja seznam Unije. 
            
            
               Vendar pa so v tej prilogi potrebne manjše tehnične prilagoditve. Končna ponudba Združenega kraljestva ne vsebuje sklicev na pravo Unije, ampak na nacionalno zakonodajo Združenega kraljestva, npr. v zvezi s pojmoma „javno podjetje“ in „prevladujoč vpliv“. 
            
            
               Okvirni seznami subjektov ostajajo enaki seznamom za Združeno kraljestvo v skladu s seznamom Unije. Zato pokritost Združenega kraljestva ostaja enaka, kot je navedena na seznamu Unije. 
            
            
               Priloga 3 vključuje osem opomb. V končni ponudbi Združenega kraljestva so ponovljeni pridržki, ki jih ima Unija do nekaterih pogodbenic. 
            
            
               Blago 
            
            
               Priloga 4 h končni ponudbi Združenega kraljestva zajema enako blago, kot je navedeno na trenutnem seznamu Unije.   
            
         
         
            
               Storitve
            
            
               V Prilogi 5 končna ponudba Združenega kraljestva zajema storitve, kot so trenutno zajete v seznamu Unije.
            
            
               Gradbene storitve in koncesije za izvajanje del 
            
            
               Združeno kraljestvo v točki 2 Priloge 6 k svoji končni ponudbi ponudnikom gradbenih storitev s trga Unije omogoča dostop do svojih koncesijskih pogodb za izvajanje del v vrednostih, ki so enake ali višje od praga 5 000 000 SDR (posebne pravice črpanja). 
            
            
               Poleg tega Združeno kraljestvo ponavlja pridržek, ki ga je Unija izrazila v opombi k Prilogi 6.
            
            
               Splošne opombe
            
            
               Združeno kraljestvo v Prilogi 7 navaja seznam svojih nacionalnih teritorialnih enot za namen odstavka 1 Priloge 2, opombe 1 v Prilogi 2 in opombe 6 v Prilogi 3. Tukaj so ponovljene regije NUTS v Združenem kraljestvu, kot so trenutno opredeljene v Uredbi (ES) št. 1059/2003
                  7
               . 
            
            
               3.2Ocena Komisije glede ponudbe Združenega kraljestva
            
            
               V končni ponudbi Združenega kraljestva je z manjšimi tehničnimi prilagoditvami ponovljen obstoječi seznam Unije, kolikor se ta uporablja za Združeno kraljestvo. Ker je seznam Unije že zelo izčrpen v smislu zajetih subjektov, blaga in storitev ter zagotavlja precejšnjo odprtost trgov javnih naročil, bo Združeno kraljestvo ob pristopu k Sporazumu ohranilo trenutno široko stopnjo odprtosti svojega trga javnih naročil v zvezi s pogodbenicami Sporazuma. 
            
            
               V zvezi z dostopom do trga za blago, storitve in gospodarske subjekte Unije je končna ponudba Združenega kraljestva ustrezna, saj Združeno kraljestvo Uniji nudi največjo možno pokritost, ki je na voljo pogodbenicam (glej zlasti Prilogo 1 za centralne državne organe naročnike in Prilogo 6 za koncesije za izvajanje del).
            
            
               Glede na to, da je v končni ponudbi Združenega kraljestva ponovljen seznam obveznosti Unije glede pokritosti, in glede na to, da je Združeno kraljestvo pripravljeno Uniji zagotoviti najvišjo raven dostopa do trga, ki je na voljo pogodbenicam, bo Unija zagotovila vzajemno obravnavo in, kjer bo ustrezno, prilagodila svoj seznam, da bi za blago, storitve, dobavitelje in ponudnike storitev iz Združenega kraljestva zagotovila dostop do javnih naročil, zajetih v seznamu Unije. 
            
            
               Posledične spremembe seznama Unije, ki so pogoji Unije za pristop Združenega kraljestva (navedeni v Prilogi k temu sklepu), se priložijo sklepu, ki ga sprejme Odbor GPA, in zato postanejo sestavni del pogojev za pristop Združenega kraljestva k Sporazumu. Posledične spremembe bodo na seznamu Unije v Dodatku I k Sporazumu upoštevane, kot sledi:
            
            
               ·Priloga 1, oddelek 2 (Centralni državni organi naročniki držav članic EU), točka 1:
            
            
               Združeno kraljestvo bo dodano na seznam pogodbenic Sporazuma, ki imajo dostop do javnih naročil vseh centralnih državnih organov naročnikov držav članic Unije. 
            
            
               ·Priloga 6, oddelek 2 (koncesijske pogodbe za izvajanje del, ki jih oddajo subjekti iz prilog 1 in 2): 
            
            
               ·Združeno kraljestvo bo dodano na seznam pogodbenic Sporazuma, ki imajo dostop do koncesijskih pogodb za izvajanje del v vrednosti, ki je enaka ali presega 5 000 000 SDR.
            
            
               ·Sprotna opomba k naslovu Obveznosti Evropske unije v Dodatku I: 
            
            
               Unija bo na svojem seznamu v Dodatku I pojasnila, da so vsi sklici na javne naročnike in naročnike iz Združenega kraljestva, ki so trenutno vključeni na seznam Unije, zastareli.
            
            
               Pridržki drugih pogodbenic
            
            
               Če je katera koli druga pogodbenica Sporazuma v zvezi z Združenim kraljestvom predvidela posebne omejitve ali izjeme glede pokritosti, bi te morale biti vključene v sklep Odbora GPA kot pogoji pogodbenice glede pristopa Združenega kraljestva. Vendar pa kakršne koli takšne omejitve ali izjeme glede pokritosti določene pogodbenice, ki veljajo samo za Združeno kraljestvo, ne bi vplivale na končno ponudbo Združenega kraljestva, kakor je navedena zgoraj, ali na pokritost, medsebojno dogovorjeno med trenutnimi pogodbenicami Sporazuma. 
            
         
         
            
               Priporočilo
            
            
               Pričakuje se, da bo pristop Združenega kraljestva k Sporazumu ohranil trenutno raven mednarodne odprtosti trgov javnih naročil. Za Združeno kraljestvo bodo po njegovem pristopu k Sporazumu še naprej veljale pravice in obveznosti, ki jih ima zdaj v okviru Sporazuma kot država članica Unije na podlagi obveznosti, ki so trenutno navedene na seznamu Unije. Komisija priporoča, da se končna ponudba Združenega kraljestva sprejme ob upoštevanju pogojev Unije za pristop Združenega kraljestva k Sporazumu. 
            
            
               Zato se predlaga, da se Komisijo pooblasti, da v Odboru GPA izrazi stališče Unije v korist pristopa Združenega kraljestva pod naslednjimi pogoji, ki morajo biti upoštevani v sklepu Odbora GPA: 
            
            
               Če sporazuma o izstopu med Združenim kraljestvom in Unijo, ki bi določal prehodno obdobje, ne bo, bi moralo biti Združenemu kraljestvu dovoljeno, da deponira listino o pristopu, če to stori:
            
            
               (a)ne prej kot 30 dni pred datumom, na katerega Združeno kraljestvo preneha biti država članica Unije, in
            
            
               (b)v šestih mesecih po datumu sklepa Odbora GPA, razen če navedeni odbor podaljša obdobje za predložitev listine.
            
            
               Šteje se, da listina Združenega kraljestva o pristopu ni bila deponirana v smislu člena XXIV(2) Sporazuma iz leta 1994 in člena XXII(2) revidiranega sporazuma, če v 30 dneh po deponiranju Evropska unija uradno obvesti Odbor, da v skladu s pravom Unije Sporazum še vedno velja za Združeno kraljestvo.
            
            
               Komisija bi morala biti pooblaščena, da v imenu Unije pošlje takšno uradno obvestilo, če so izpolnjeni pogoji. 
            
            
               V primeru sporazuma o izstopu med Unijo in Združenim kraljestvom, ki določa prehodno obdobje, bi Unija morala obvestiti druge pogodbenice Sporazuma, da naj se Združeno kraljestvo v prehodnem obdobju za namene Sporazuma obravnava kot država članica. Zato bi Sporazum za Združeno kraljestvo veljal do datuma izteka dogovorjenega prehodnega obdobja. 
            
            
               V tem primeru bi moralo Združeno kraljestvo predložiti posodobljen sklop odgovorov na kontrolni seznam vprašanj najpozneje tri mesece pred iztekom prehodnega obdobja. Odbor GPA bo takrat pregledal posodobljeni sklop odgovorov Združenega kraljestva na kontrolni seznam vprašanj in razmislil o ustreznem sklepu.
            
            
               4.Pravna podlaga
            
            
               4.1Postopkovna pravna podlaga
            
            
               4.1.1 Načela
            
            
               V členu 218(9) Pogodbe o delovanju Evropske unije (PDEU) so predvideni sklepi o določitvi „stališč, ki naj se v imenu Unije zastopajo v organu, ustanovljenem s sporazumom, kadar ta organ sprejema akte s pravnim učinkom, razen aktov o spremembah ali dopolnitvah institucionalnega okvira sporazuma“.
            
            
               Pojem „akti s pravnim učinkom“ vključuje akte, ki imajo pravni učinek po pravilih mednarodnega prava, s katerimi se ureja zadevni organ. Vključuje tudi instrumente, ki nimajo zavezujočega učinka po mednarodnem pravu, vendar lahko „odločilno vplivajo na vsebino ureditve, ki jo zakonodajalec Unije sprejme“
                  8
               .
            
            
               4.1.2 Uporaba v obravnavanem primeru
            
            
               Odbor GPA je organ, ustanovljen s sporazumom, in sicer Sporazumom o javnih naročilih.
            
            
               Akt, ki ga sprejema Odbor GPA, je akt s pravnim učinkom. Predvideni akt bo zavezujoč po mednarodnem pravu.
            
            
               Predvideni akt ne dopolnjuje ali spreminja institucionalnega okvira Sporazuma.
            
            
               Postopkovna pravna podlaga za predlagani sklep je zato člen 218(9) PDEU.
            
         
         
            
               4.2 Materialna pravna podlaga
            
            
               4.2.1 Načela
            
            
               Materialna pravna podlaga za sklep iz člena 218(9) PDEU je odvisna predvsem od cilja in vsebine predvidenega akta, glede katerega se v imenu Unije zavzame stališče. Če ima predvideni akt več ciljev ali elementov in če je eden od teh ciljev ali elementov glavni, drugi pa so postranski, mora sklep iz člena 218(9) PDEU temeljiti na samo eni materialni pravni podlagi, in sicer na tisti, ki se zahteva za glavni ali prevladujoči cilj ali element.
            
            
               4.2.2 Uporaba v obravnavanem primeru
            
            
               Glavni cilj in vsebina predvidenega akta se nanašata na skupno trgovinsko politiko.
            
            
               Materialna pravna podlaga za predlagani sklep je zato člen 207 PDEU.
            
            
               4.3 Sklepna ugotovitev
            
            
               Pravna podlaga za predlagani sklep bi moral biti člen 207 PDEU v povezavi s členom 218(9) PDEU.
            
            
            
               2019/0020 (NLE)
            
            
               Predlog
            
            
               SKLEP SVETA
            
            
               o stališču, ki se v imenu Evropske unije zavzame v Odboru za javna naročila glede pristopa Združenega kraljestva Velika Britanija in Severna Irska k Sporazumu o javnih naročilih v okviru njegovega izstopa iz Evropske unije
            
            
               SVET EVROPSKE UNIJE JE –
            
            
               ob upoštevanju Pogodbe o delovanju Evropske unije in zlasti člena 207 v povezavi s členom 218(9) Pogodbe,
            
            
               ob upoštevanju predloga Evropske komisije,
            
            
               ob upoštevanju naslednjega:
            
            
               (1)Unija je pogodbenica Sporazuma o javnih naročilih (v nadaljnjem besedilu: Sporazum), njene države članice pa so v Sporazumu zajete v skladu s pravom Unije.
            
            
               (2)Združeno kraljestvo je 29. marca 2017 predložilo uradno obvestilo o nameri o izstopu iz Unije v skladu s členom 50 Pogodbe o Evropski uniji. Pogodbi se bosta za Združeno kraljestvo prenehali uporabljati z dnem začetka veljavnosti sporazuma o izstopu, sicer pa dve leti po navedenem uradnem obvestilu, tj. 30. marca 2019, razen če Evropski svet po dogovoru z Združenim kraljestvom soglasno sklene, da se to obdobje podaljša. Od navedenega datuma bo Sporazum za Združeno kraljestvo samodejno prenehal veljati.
            
            
               (3)Združeno kraljestvo je 1. junija 2018 ob podpori Unije zaprosilo za pristop k Sporazumu.
            
         
         
            
               (4)V skladu s členom XXII(2) revidiranega sporazuma lahko katera koli članica STO pristopi k Sporazumu pod pogoji, o katerih se dogovorijo zadevna članica in pogodbenice, pri čemer se ti pogoji navedejo v sklepu Odbora. Pristop se izvede z deponiranjem listine o pristopu, v kateri so navedeni tako dogovorjeni pogoji, pri generalnem direktorju STO. Sporazum začne za članico, ki pristopi k njemu, veljati trideseti dan po deponiranju listine o pristopu.
            
            
               (5)Obveznosti Združenega kraljestva v zvezi s pokritostjo dostopa do trga javnih naročil so določene v njegovi končni ponudbi, ki je bila pogodbenicam Sporazuma razposlana 2. oktobra 2018. 
            
            
               (6)Končna ponudba Združenega kraljestva je ustrezna, ker obveznosti Združenega kraljestva o pokritosti Uniji nudijo največjo pokritost, ki jo ima trenutno Združeno kraljestvo na podlagi seznama Unije v okviru Sporazuma o javnih naročilih, kar ustreza pokritosti, ki jo ima trenutno Združeno kraljestvo kot država članica na podlagi seznama Unije. Unija bi morala zagotoviti vzajemno obravnavo in prilagoditi svoj seznam, da bi zagotovila ustrezno raven dostopa do gospodarskih subjektov Združenega kraljestva v skladu s Sporazumom. Poleg tega so na seznamu Unije iz Dodatka I k revidiranemu sporazumu potrebna pojasnila, saj Združeno kraljestvo v skladu s Sporazumom ne bo več zajeto v navedeni seznam. Ti pogoji, navedeni v Prilogi k temu sklepu, bodo postali del pogojev za pristop Združenega kraljestva k Sporazumu in se bodo odražali v sklepu, ki ga bo Odbor za javna naročila (v nadaljnjem besedilu: Odbor GPA) sprejel ob pristopu Združenega kraljestva. 
            
            
               (7)Zato je treba določiti stališče, ki se v Odboru GPA zavzame v imenu Unije v zvezi s pristopom Združenega kraljestva k Sporazumu.
            
            
               (8)V primeru sporazuma o izstopu med Združenim kraljestvom in Unijo, v katerem je določeno prehodno obdobje, v katerem bi se za Združeno kraljestvo in v njem uporabljalo pravo Unije, bi Unija morala obvestiti druge pogodbenice Sporazuma, da je treba za namene Sporazuma v tem prehodnem obdobju Združeno kraljestvo obravnavati kot državo članico. Zato bi Sporazum za Združeno kraljestvo veljal do datuma izteka dogovorjenega prehodnega obdobja. V tem primeru bi moralo Združeno kraljestvo predložiti posodobljen sklop odgovorov na kontrolni seznam vprašanj najpozneje tri mesece pred iztekom prehodnega obdobja. Odbor GPA bo takrat pregledal posodobljeni sklop odgovorov Združenega kraljestva na kontrolni seznam vprašanj in pripravil ustrezen sklep.
            
            
               (9)Čeprav Združeno kraljestvo ne bo tretja država, ko bo Odbor GPA odločal o pristopu Združenega kraljestva k Sporazumu, je v interesu Unije, da zagotovi, da bo Sporazum začel za Združeno kraljestvo veljati od datuma, ki sledi datumu, ko se za Združeno kraljestvo in v njem preneha uporabljati pravo Unije. Do izstopa iz Unije je Združeno kraljestvo še vedno država članica, ki ima vse pravice in obveznosti, ki izhajajo iz Pogodb, vključno s spoštovanjem načela lojalnega sodelovanja. 
            
            
               (10)Če se pravo Unije še naprej uporablja za Združeno kraljestvo in v njem, bi bilo treba Komisijo pooblastiti, da v 30 dneh po deponiranju listine Združenega kraljestva o pristopu v imenu Unije uradno obvesti Odbor GPA, da je Združeno kraljestvo še naprej zajeto v Sporazumu v skladu s pravom Unije –
            
            
               SPREJEL NASLEDNJI SKLEP:
            
            
               Člen 1
            
            
               Stališče, ki se v imenu Unije zavzame v Odboru za javna naročila (v nadaljnjem besedilu: Odbor GPA), je, da se odobri pristop Združenega kraljestva k Sporazumu o javnih naročilih (v nadaljnjem besedilu: Sporazum) v skladu s pogoji iz člena 2 tega sklepa in pogoji za pristop iz Priloge k temu sklepu, če položaj drugih pogodbenic Sporazuma ne vpliva negativno na interese Unije.
            
            
               Člen 2
            
            
               Stališče, ki se zavzame v imenu Unije v skladu s členom 1, je pogojeno s tem, da sklep Odbora GPA vsebuje določbe, ki zagotavljajo naslednje:
            
            
               (1)če sporazuma o izstopu med Združenim kraljestvom in Unijo, ki bi določal prehodno obdobje, ne bo, se Združenemu kraljestvu dovoli, da deponira listino o pristopu pri generalnem direktorju STO, če to stori:
            
            
               (a)ne prej kot 30 dni pred datumom, ko Združeno kraljestvo preneha biti država članica, in
            
            
               (b)v šestih mesecih po datumu sklepa Odbora GPA, razen če navedeni odbor podaljša obdobje za predložitev listine;
            
            
               (2)šteje se, da listina o pristopu Združenega kraljestva ni bila deponirana v smislu člena XXIV(2) Sporazuma iz leta 1994 in člena XXII(2) revidiranega sporazuma, če v 30 dneh po deponiranju Unija uradno obvesti Odbor GPA, da v skladu s pravom Unije Sporazum še vedno velja za Združeno kraljestvo.
            
            
               Člen 3
            
            
               Če se bo pravo Unije še naprej uporabljalo za Združeno kraljestvo in v njem, se Komisijo pooblasti, da v 30 dneh po deponiranju listine Združenega kraljestva o pristopu v imenu Unije uradno obvesti Odbor GPA, da je Združeno kraljestvo še naprej zajeto v Sporazumu v skladu s pravom Unije.
            
            
               Člen 4
            
            
               Ta sklep je naslovljen na Komisijo.
            
         
         
            
               V Bruslju,
            
            
               
                     Za Svet
               
               
                     Predsednik
               
            
         
         
            
                  
                     (1)
                  
                        Sporazum iz leta 1994 in revidirani sporazum se za namene tega predloga v nadaljnjem besedilu skupaj imenujeta Sporazum. 
               
               
                  
                     (2)
                  
                        
                  https://ec.europa.eu/commission/sites/beta-political/files/letter_from_eu_and_uk_permanent_representatives.pdf
                   
               
               
                  
                     (3)
                  
                        Kontrolni seznam vprašanj vsebuje informacije o skladnosti upravnega sistema in pravnega okvira za javna naročila Združenega kraljestva z zahtevami Sporazuma o javnih naročilih.
               
               
                  
                     (4)
                  
                        Vloga Združenega kraljestva iz dokumenta GPA/146; začetna ponudba Združenega kraljestva za dostop do trga iz dokumenta GPA/ACC/GBR/1; odgovori Združenega kraljestva na kontrolni seznam vprašanj iz dokumenta GPA/ACC/GBR/2.
               
               
                  
                     (5)
                  
                        Končna ponudba Združenega kraljestva za dostop do trga iz dokumenta GPA/ACC/GBR/16.
               
               
                  
                     (6)
                  
                        V Sporazumu iz leta 1994 je zadevni člen člen XXIV(2).
               
               
                  
                     (7)
                  
                        Uredba (ES) št. 1059/2003 Evropskega parlamenta in Sveta z dne 26. maja 2003 o oblikovanju skupne klasifikacije statističnih teritorialnih enot (NUTS).
               
               
                  
                     (8)
                  
                        Sodba Sodišča z dne 7. oktobra 2014, Nemčija proti Svetu, C-399/12, ECLI:EU:C:2014:2258, točke 61 do 64.
               
            
      
    ---documentbreak--- 
      
         
               EVROPSKA KOMISIJA
            Bruselj, 1.3.2019
            COM(2019) 46 final/2
            This document replaces COM(2019) 46 final of 28.1.2019.Change of the sensitivity level, deletion of the marking "LIMITED".
            PRILOGA
            k
            predlogu sklepa Sveta
            o stališču, ki se v imenu Evropske unije zavzame v Odboru za javna naročila glede pristopa Združenega kraljestva Velika Britanija in Severna Irska k Sporazumu o javnih naročilih v okviru njegovega izstopa iz Evropske unije
            
               
         
         
            
               PRILOGA
            
            
               POGOJI EU ZA SAMOSTOJNI PRISTOP ZDRUŽENEGA KRALJESTVA K SPORAZUMU O JAVNIH NAROČILIH
            
            
               Ob začetku veljavnosti Sporazuma o javnih naročilih samostojno za Združeno kraljestvo:
            
            
               – točka 1 oddelka 2 („Centralni državni organi naročniki držav članic EU“) Priloge 1 k Dodatku I Obveznosti Evropske unije v skladu z revidiranim sporazumom se glasi:
            
            
               „1.
                     Za blago, storitve, ponudnike in izvajalce storitev iz Lihtenštajna, Švice, Islandije, Norveške, Nizozemske v zvezi z Arubo ter Združenega kraljestva Velika Britanija in Severna Irska naročila vseh centralnih državnih organov naročnikov držav članic EU. Spodnji seznam je okviren.“;
            
            
               – oddelek 2 Priloge 6 k Dodatku I Obveznosti Evropske unije v skladu z revidiranim sporazumom se glasi:
            
            
               „Koncesijske pogodbe za izvajanje del so, če jih oddajo subjekti iz prilog 1 in 2, vključene v režim nacionalne obravnave ponudnikov gradbenih storitev iz Islandije, Lihtenštajna, Norveške, Nizozemske v imenu Arube, Švice, Črne gore in Združenega kraljestva Velika Britanija in Severna Irska, pod pogojem, da je njihova vrednost enaka ali presega 5 000 000 SDR, ter za ponudnike gradbenih storitev iz Koreje; pod pogojem, da je njihova vrednost enaka ali presega 15 000 000 SDR.“,
            
            
               – s sprotno opombo k naslovu Dodatka I Obveznosti Evropske unije v skladu z revidiranim sporazumom se vključi naslednja opomba:
            
            
               „Vse navedbe javnih naročnikov in naročnikov Združenega kraljestva Velika Britanija in Severna Irska, ki so trenutno vključene v seznam obveznosti EU, so zastarele.“